Il-Kunsill żied persuna waħda u 21 entità mal-lista ta' dawk soġġetti għal miżuri restrittivi kontra r-Repubblika Demokratika tal-Poplu tal-Korea (RDPK), billi ttraspona fil-liġi tal-UE is-sanzjonijiet imposti fit-30 ta' Marzu 2018 mill-Kumitat tal-Kunsill tas-Sigurtà tan-NU (KSNU) stabbilit mir-riżoluzzjoni tal-KSNU 1718 (2006). Dawn il-miżuri restrittivi jikkonsistu minn projbizzjoni fuq l-ivjaġġar u ffriżar tal-assi għal individwi u ffriżar tal-assi għal entitajiet. Hu ttraspona wkoll l-iffriżar tal-assi mmirati lejn 15-il bastiment, projbizzjoni ta' dħul fil-port fuq 25 bastiment u t-tneħħija tal-bandiera għal 12-il bastiment. Is-sanzjonijiet ġew imposti fuq ir-RDPK bħala tweġiba għall-attivitajiet ta' żvilupp ta' armi nukleari u missili balistiċi, li huma bi ksur ta' għadd ta' riżoluzzjonijiet tal-KSNU. B'riżultat tad-deċiżjoni, l-għadd totali ta' persuni u entitajiet soġġetti għal miżuri restrittivi kontra r-RDPK jammonta għal 80 persuna u 75 entità kif elenkati min-NU. Barra minn hekk, 55 persuna u 9 entitajiet ġew sanzjonati mill-UE b'mod awtonomu. Il-ministri għall-affarijiet barranin tal-UE ddiskutew is-sitwazzjoni fil-peniżola Koreana mal-Ministru għall-Affarijiet Barranin tal-Korea t'Isfel , Kang Kyung-wha, fid-19 ta' Marzu 2018, fid-dawl tad-dikjarazzjonijiet riċenti li saru mit-tmexxija tar-RDPK u bi stennija għas-summit bejn Kim Jong-un u l-President tal-Korea t'Isfel Moon Jae-in skedat għal April u l-laqgħa li tħabbret bejn Kim Jong-un u l-President tal-Istati Uniti Donald Trump. Huma laqgħu l-isforzi tal-Korea t'Isfel biex jonqsu t-tensjonijiet fil-peniżola u jitjiebu r-relazzjonijiet intra-Koreani, u biex jinħolqu l-kondizzjonijiet meħtieġa għal ħidma lejn soluzzjoni diplomatika mmirata għad-denuklearizzazzjoni totali, verifikabbli u irriversibbli tal-Peniżola Koreana. L-UE timplimenta r-riżoluzzjonijiet kollha tal-Kunsill tas-Sigurtà tan-NU adottati b'reazzjoni għall-programmi nukleari u l-programmi tal-armi nukleari, ta' armi oħra ta' qerda massiva u ta' missili ballistiċi tar-RDPK. Barra minn hekk, l-UE imponiet miżuri restrittivi awtonomi kontra r-RDPK, li jikkomplementaw u jsaħħu r-reġim ta' sanzjonijiet tan-NU. L-atti legali ġew adottati bi proċedura bil-miktub. Dawn ser jiġu ppubblikati fil‐Ġurnal Uffiċjali tad‐9 ta' April. Kummenti mir-Rappreżentant Għoli Federica Mogherini waqt il-ħin għall-istampa flimkien mal-Ministru għall-Affarijiet Barranin tal-Korea (il-Korea t'Isfel), 19 ta' Marzu 2018. Miżuri restrittivi tal-UE kontra l-Korea ta' Fuq Relazzjonijiet UE-Repubblika Demokratika tal-Poplu tal-Korea (RDPK), skeda informattiva